Margit Tomik Levy
Margit Tomik Levy jeste mezzosopran operska umjetnica. Rođena je u Bačkoj Topoli, a cijelu svoju karijeru je djelovala u Hrvatskoj, Bosni i Hercegovini, Mađarskoj i Izraelu. Na Fakultetu muzičkih umjetnosti u Beogradu je završila Odsjek za muzičku teoriju a 1973. godine diplomirala solo pjevanje u klasi prof. Julijane Anastasijević, istaknute koncertne pjevačice. Stepen magistra je stekla 1975. godine kod Zdenke Zikove, operne umjetnice. Profesionalnu pjevačku karijeru je započela još u toku studija, 1973. godine kao solista Opere Hrvatskog narodnog kazališta u Osijeku. Od 1976. godine je solista Sarajevske opere, prvakinja NPS. Dobitnica je mnogobrojnih nagrada na takmičenjima mladih muzičkih umjetnika u SFRJ i inostranstvu. Najznačajnija nagrada u bivšoj Jugoslaviji bila je njena pobjeda na takmičenju u Zagrebu i proglašenje za najboljeg takmičara u svim kategorijama. Od međunarodnih je svakako nagrada na takmičenju u milanskoj La Scali gdje je žirijem predsjedavao Mario del Monako i specijalna nagrada u Amsterdamu. Izuzetnog raspona glasa, Margit Tomik Levy je od ukupno 42 ostvarene uloge gotovo sve otpjevala u mezzosopranu. Nastupala je na svim jugoslavenskim pozornicama, a zabilježila je brojna gostovanja u inostranstvu na najprestižnijim operskim scenama. Udata je za Nermina Bato Levyja.